จงเสนอไอเดีย อะไรคือปัจจัยที่ทำให้ “กลุ่มเซ็นทรัล” ตัดสินใจเข้าสู่ธุรกิจ Payment Service
“กลุ่มเซ็นทรัล” เป็น Big Conglomerate ในธุรกิจค้าปลีกของไทย ที่แตกกิ่งก้านธุรกิจที่เกี่ยวกับไลฟ์สไตล์ครอบคลุมมากที่สุดในไทยก็ว่าได้ เช่น กลุ่มธุรกิจห้างสรรพสินค้า, กลุ่มธุรกิจสินค้าอุปโภคบริโภค, กลุ่มธุรกิจวัสดุก่อสร้าง สินค้าตกแต่งบ้านและเครื่องใช้ไฟฟ้า, กลุ่มธุรกิจอุปกรณ์เครื่องเขียน หนังสือ และ ออนไลน์, กลุ่มธุรกิจศูนย์การค้าและอสังหาริมทรัพย์, กลุ่มธุรกิจร้านอาหาร

– องค์กรธุรกิจที่เป็น Big Conglomerate มุ่งสร้างสิ่งที่เรียกว่า “Business Ecosystem” หรือ “ระบบนิเวศทางธุรกิจ” เป็นการทำให้ผู้บริโภคเข้ามาใช้บริการกลุ่มธุรกิจต่างๆ ในเครือให้มากที่สุด ดังนั้นจะสังเกตได้ว่าลูกค้า 1 คนของกลุ่มเซ็นทรัล จะใช้บริการต่างๆ มากมาย เช่น เดินศูนย์การค้าเซ็นทรัลพลาซา ซื้อชุดกีฬาที่ซูเปอร์สปอร์ต จับจ่ายสินค้าอุปโภคบริโภคที่ท็อปส์ หรือเมื่ออยู่หน้าจอ ช้อปปิ้งผ่านแอพพลิเคชั่นของค้าปลีกในกลุ่มเซ็นทรัล

– การอยู่ในธุรกิจค้าปลีก ซึ่งเกี่ยวข้องกับไลฟ์สไตล์ของผู้คน และในการสร้าง “Business Ecosystem” จำเป็นอย่างยิ่งที่ต้องรู้ “พฤติกรรมลูกค้า” ด้วยเหตุนี้เอง “กลุ่มเซ็นทรัล” จึงได้พัฒนาบัตรสมาชิก “The 1 Card” ที่นอกจากเป็น Loyalty Program แล้ว อีกหน้าที่สำคัญของบัตรสมาชิกนี้ คือ การเก็บข้อมูลพฤติกรรมการจับจ่ายของลูกค้าแต่ละคน โดยปัจจุบันมีฐานสมาชิกกว่า 12 ล้านราย ข้อมูลเหล่านี้ถือเป็น “Big Data” ที่จะถูกนำมาวิเคราะห์ สำหรับการพัฒนาธุรกิจต่อไปในอนาคต และสามารถนำเสนอสิทธิประโยชน์ หรือโปรโมชั่นได้แบบเฉพาะบุคคล (Customization) ทำให้เกิด Store Loyalty ในกลุ่มลูกค้า

– ผลจากการที่ “กลุ่มเซ็นทรัล” ขยายธุรกิจค้าปลีกในหลายเซ็กเมนต์ กระจายทั่วประเทศ ไม่ว่าจะเป็นห้างสรรพสินค้า ศูนย์การค้า ร้านสะดวกซื้อ ร้านค้าปลีกเฉพาะทาง ทำให้ปัจจุบันมีจุดรับชำระเงิน หรือเคาน์เตอร์แคชเชียร์ รวมกันกว่า 6,000 จุด และจะขยายเพิ่มขึ้นเรื่อยๆ ตามการเปิดสาขาและค้าปลีกโครงการใหม่

ดังนั้น “กลุ่มเซ็นทรัล” จึงได้ต่อยอดจุดชำระเงิน เพื่อ “เติมเต็ม” Business Ecosystem ให้แข็งแกร่งยิ่งขึ้น ด้วยการพัฒนาธุรกิจใหม่ “CenPay” บริการรับชำระบิล และการเติมเงินอย่างครบวงจร เพื่ออำนวยความสะดวกให้กับลูกค้าที่เข้ามาซื้อของ หรือทำธุรกรรมในห้างร้านภายใต้เครือของกลุ่มเซ็นทรัล

ประกอบกับ กลุ่มเซ็นทรัลมองว่าการมีระบบ Payment Service ของตนเอง ไม่ได้พึ่งพิงระบบคนอื่น ทำให้สามารถบริหารจัดการได้อย่างอิสระ กำหนดราคาให้บริการได้เอง อีกทั้งเป็นหนึ่งในจิ๊กซอว์การได้ฐานข้อมูลลูกค้าที่เป็น Consumer Insight เพื่อนำมาวิเคราะห์พฤติกรรมการจับจ่ายของลูกค้าทั้งค้าปลีกภายในเครือ ไปจนถึงการชำระเงินค่าสินค้า – บริการต่างๆ